Účastník ZPC	
Meno, priezvisko, titul:	Segretain, Arnaud, PaedDr. & Odrobinová, Ľubica, RNDr.	
Úsek:	Štátny pedagogický ústav 	
	
Zahraničná pracovná cesta	
Miesto konania – štát, mesto:	Francúzsko, Štrasburg	
Organizátor:	Rada Európy, Európske centrum pre moderné jazyky	
Termín:	13. – 16. 10. 2015	
Účel:	Účasť na Medzivládnej konferencii Rady Európy o význame jazykových dimenzií vo všetkých školských predmetoch pre kvalitu a rovnosť vo vzdelávaní	
Rokovací jazyk:	Francúzsky a anglický jazyk	
	
Rámcový program

14. 10. 2015 
- Privítanie zástupcami organizátorov
- Úvod do problematiky jazykovo-komunikačnej dimenzie vo vyučovaní všetkých školských predmetov
- Prezentácia publikácie Rady Európy „Sprievodca k tvorbe kurikúl a vzdelávaniu učiteľov“
- Skupinové diskusie s otázkou „Aké sú výzvy pre implementáciu jazykovo-komunikačnej dimenzie do vyučovacej praxe všetkých školských predmetov“?
- Spoločné zhrnutie diskusií pracovných skupín

15. 10. 2015 
- Prednáška: „Rola analýzy diskurzu vyučovacieho jazyka“
- Prednáška: „Akademický jazyk vo všetkých školských predmetoch“
- Skupinové diskusie s otázkou „O akých konkrétnych krokoch uvažovať pri implementovaní jazykovo-komunikačného prístupu do tvorby inovovaných kurikúl, vzdelávania učiteľov, jazykovej politiky a vzdelávacích praktík na národnej a európskej úrovni?“
- Spoločné zhrnutie diskusií pracovných skupín
- Odporúčania k rozvoju a rozšíreniu tejto problematiky na národných úrovniach	
Stručný priebeh	
Medzivládna konferencia s názvom Jazykové dimenzie všetkých školských predmetov pre kvalitu a rovnosť vo vzdelávaní bola organizovaná Radou Európy v Štrasburgu 14. a 15. októbra 2015. Konferencie sa zúčastnilo približne 50 delegátov z rôznych členských štátov Rady Európy, vrátane zástupcov z Európskej komisie EÚ.
Hlavným cieľom Medzivládnej konferencie bolo prezentovať publikáciu Európsky sprievodca k tvorbe kurikúl a vzdelávaniu učiteľov, ktorá berie do úvahy jazykovo-komunikačnú dimenziu v procese vzdelávania. Táto publikácia je výsledkom dlhodobého procesu, ktorý začal vo Varšave v roku 2005, kde sa stretli hlavy štátov členských krajín Rady Európy a iniciovali stretnutie v roku 2006 v Štrasburgu na tému „Smerovanie k referenčnému rámcu pre vyučovacie jazyky“. V roku 2007 sa v Prahe potvrdila táto vôľa vytvoriť na európskej úrovni Európsky referenčný rámec pre vyučovacie jazyky, pričom v roku 2009 pridali experti Rady Európy v Štrasburgu dimenziu práva k viacjazyčnému a interkultúrnemu vzdelávaniu. Táto dimenzia je dôležitá, aby mal každý žiak s akýmkoľvek vyučovacím jazykom rovnaké šance učiť sa kvalitne v celej Európe. To bola téma konferencie v Ženeve v roku 2010. Experti Rady Európy prehĺbili v roku 2012-13 tému sociálnej inklúzie, aby sa jazykovo-komunikačná dimenzia prejavila v procese výučby všetkých školských predmetov. Napokon Výbor Ministrov Rady Európy vydal v roku 2014 Odporúčanie CM/Rec(2014)5, v ktorom trvá na význame jazykovej dimenzie vo všetkých školských predmetoch pre kvalitu a rovnosť vo vzdelávaní. Tohtoročná medzivládna konferencia bola prezentáciou publikácie expertov Rady Európy s názvom Európsky sprievodca k tvorbe kurikúl a vzdelávaniu učiteľov, ktorá zhrňuje témy viacjazyčného a interkultúrneho vzdelávania, sociálnej inklúzie, rovnakých šancí kvalitného vzdelávania pre všetkých, spolu s jazykovo-komunikačnou dimenziou vo všetkých školských predmetoch. Túto dimenziu netreba brať len ako komunikatívnu kompetenciu učiteľa alebo učiaceho sa vo vyučovacom jazyku v každodennom živote, ale ako akademický jazyk, ktorý má svoje diskurzívne špecifikácie v každom školskom predmete. Každý predmet má nielen špecifickú terminológiu, ale aj svoje špecifické gramatické štruktúry, ako aj špecifické rečové akty a komunikačné úlohy. Preto sa preferuje učiť tzv. induktívnym spôsobom, aby priebeh kurzu nielen jazykových, ale všetkých predmetov, povzbudzoval medzi žiakmi a učiteľmi v triede komunikáciu v akademickom jazyku.
Rozvíjať túto kompetenciu u učiteľov všetkých predmetov pre všetkých žiakov je zásadou Rady Európy, a preto chce zapojiť maximálny počet krajín do procesu implementovania týchto zásad.
Príklady zmien vzhľadom na implementáciu jazykovej dimenzie do všetkých školských predmetov na Slovensku:
-	Tvorba inovovaných kurikúl pre všetky predmety (ŠPÚ a Ministerstvo ŠVVaŠ SR)
-	Vzdelávanie učiteľov (Univerzity a Pedagogické fakulty)
-	Tvorba nových učebníc (autori a ŠPÚ)
-	Pedagogická prax a celoživotné vzdelávanie (ŠPÚ, ŠIOV, MPC)	
Odporúčania a závery	
Odporúčame rozšíriť tieto nové prístupy vo výučbe všetkých školských predmetov a požiadať Radu Európy o právo preložiť do slovenského jazyka publikáciu „Európsky sprievodca k tvorbe kurikúl a vzdelávaniu učiteľov“.
Odporúčame senzibilizovať odborné publikum (univerzitné a výskumné) k tomuto prístupu výučby, aby sa tieto didaktické zásady odporúčali počas prípravy učiteľov, a aby sa prispôsobili akreditačné programy v inštitúciách vzdelávajúcich budúcich učiteľov.
Odporúčame vytvoriť projekty v rámci Národného operačného programu „Vzdelávanie“, aby kontinuálne vzdelávanie už existujúcich učiteľov smerovalo k implementácii braniu do úvahy jazykovej dimenzie vo všetkých vyučovaných predmetoch.
Odporúčame, aby táto dimenzia bola integrovaná nielen do inovovaných štátnych vzdelávacích programov, ale aj ako zásadný princíp pre tvorbu nových učebníc všetkých predmetov.	
Očakávaný prínos	
S účasťou na medzivládnej konferencii o jazykovej dimenzii vo všetkých predmetoch sa získala doleuvedená dokumentácia Rady Európy v angličtine a vo francúzštine, s hlbším prehľadom problematiky, ktorú mieni Rada Európy rozširovať rovnakým spôsobom, ako Spoločný európsky referenčný rámec pre jazyky, t.j. preklad, diseminácia a školenia.
Zároveň jazyková dimenzia patrí k profesijným kompetenciám, o ktorých ŠPÚ školí učiteľov na Slovensku v rámci aktivity 1.1 projektu „Rozvíjanie profesijných kompetencií učiteľov materských, základných a stredných škôl v kontexte zvyšovania úspešnosti reformy systému základného vzdelávania“. Veľkou výzvou je rozšírenie tohto prístupu medzi učiteľmi všetkých predmetov.
ŠPÚ je už dlhodobo spoľahlivým partnerom Európskeho centra pre moderné jazyky Rady Európy a spolu s inými európskymi partnermi sa zaviazal k spolupráci v blízkej budúcnosti smerom k rozvíjaniu profesijných kompetencií učiteľov všetkých predmetov. Môže sa tak stať lídrom v tejto oblasti a odovzdať skúsenosti krajinám, ktoré ešte nebudú mať implementované tieto reformy v ich príslušných vzdelávacích programoch.	
Prehľad prinesenej dokumentácie a miesto jej uloženia	
-	Les dimensions linguistiques de toutes les matières scolaires – Guide pour l’élaboration de curriculums et la formation des enseignants (Jazykové dimenzie všetkých školských predmetov – Sprievodca k tvorbe kurikúl a vzdelávaniu učiteľov)
-	La place des langues de scolarisation dans les programmes (Miesto vyučovacích jazykov vo vzdelávacích programoch)
-	Education plurilingue et interculturelle – Guide pour le développement et la mise en œuvre de curriculums (Viacjazyčné a interkultúrne vzdelávanie – Sprievodca k rozvoju a implementácii kurikúl)
Miesto uloženia: ŠPÚ, Pluhová 8, 83000 Bratislava	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetových stránkach ministerstva.	
Súhlasím so zverejnením správy na internete.	
Správu vypracoval: PaedDr. Arnaud Segretain	
Dátum: 21. 10. 2015	
Správu schválil: Mgr. Petra Fridrichová, PhD., riaditeľka ŠPÚ